**Nacrt**

**ZAKON O PRIZNAVANJU PROFESIONALNIH KVALIFIKACIJA ZA OBAVLJANJE REGULISANIH PROFESIJA\***

**I. OSNOVNE ODREDBE**

**Predmet**

**Član 1**

1. Ovim Zakonom uređuje se postupak priznavanja profesionalnih kvalifikacija koje su stečene u drugim državama članicama Evropske unije, Evropskog privrednog prostora ili Švajcarske konfederacije (u daljem tekstu: države ugovornice) za obavljanje regulisanih profesija u Crnoj Gori, za djelimičan pristup regulisanim profesijama i za priznavanje profesionalnog osposobljavanja, sprovedenog u drugoj državi ugovornici, te određuje organe koji vode postupak.
2. Priznavanje profesionalnih kvalifikacija za obavljanje regulisane profesije u Crnoj Gori vrši se u skladu sa ovim zakonom, ako međunarodnim ugovorom ili pravnim aktima Evropske Unije nije drukčije uređeno**.**

**Primjena**

**Član 2**

1. Ovaj zakon se primjenjuje na državljane Crne Gore, koji su profesionalne kvalifikacije stekli u drugoj državi ugovornici, kao i na državljane drugih država ugovornica i državljane trećih država, koji su stekli profesionalne kvalifikacije u jednoj od država ugovornica ili u državi, koja nije država ugovornica, ali su im dokazi o formalnim kvalifikacijama bili već prethodno priznati u jednoj od država ugovornica i imaju tri godine profesionalnog iskustva u toj profesiji na teritoriji države koja im je dokaz o formalnim kvalifikacijama priznala.
2. Ovaj zakon se primjenjuje i na državljane država ugovornica, koji su obavljali profesionalno osposobljavanje izvan države ugovornice porijekla.
3. Priznavanje profesionalnih kvalifikacija državljanima država ugovornica i državljanima trećih zemalja, koji su profesionalne kvalifikacije stekli izvan države ugovornice, odnosno u trećim zemljama, sprovodi se u skladu s Poglavljem VI ovog Zakona.
4. Ovaj zakon se ne primjenjuje na postupak priznavanja profesionalnih kvalifikacija notara i drugih profesija koje, u skladu sa propisima Evropske unije, imaju postupke priznavanja, određene posebnim zakonom i drugim propisima.

**Javni interes**

**Član 3**

Priznavanje profesionalnih kvalifikacija za obavljanje regulisanih profesija je od javnog interesa.

**Upotreba rodno osjetljivog jezika**

**Član 4**

Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.

**Značenje pojmova**

**Član 5**

Pojmovi upotrijebljeni u ovom zakonu imaju sljedeća značenja:

1. “dokaz o formalnim kvalifikacijama” je diploma, svjedočanstvo ili drugi dokaz o uspješno završenom profesionalnom osposobljavanju, stečeno u državama ugovornicama, koje je izdao nadležni organ u drugoj državi ugovornici, u skladu sa zakonima ili drugim propisima te države;
2. “druga država ugovornica” je država ugovornica, osim države Crna Gora;
3. “država ugovornica porijekla” odnosno sjedišta je država ugovornica u kojoj je stručnjak stekao profesionalnu kvalifikaciju odnosno u kojoj ima registrovanu privrednu djelatnost;
4. “država ugovornica domaćin” je država u kojoj stručnjak obavlja regulisanu profesiju i nije država u kojoj je stručnjak stekao profesionalnu kvalifikaciju, odnosno u kojoj nema registrovanu privrednu djelatnost;
5. “jedinstvena kontakt tačka” je internet portal, namijenjen domaćim i stranim stručnjacima, koji nudi sve informacije u vezi sa uslovima obavljanja regulisanih profesija u Crnoj Gori;
6. “informacioni sistem za unurašnje tržište” (u daljem tekstu: sistem IMI) je elektronsko sredstvo za olakšavanje administrativne saradnje sa nadležnim organima država ugovornica, te sa nadležnim organima država ugovornica i Evropske komisije;
7. “profesionalni naziv” je naziv pod kojim stručnjak obavlja regulisanu profesiju:
8. “profesionalna kvalifikacija” je kvalifikacija, koju imalac može iskazati dokazom o formalnoj kvalifikaciji, potvrdom o kompetencijama odnosno dokazom o profesionalnom iskustvu;
9. “profesionalno iskustvo” je iskustvo stečeno u toku stvarnog obavljanj određene profesije u državi ugovornici u skladu sa propisima te države, sa punim radnim vremenom ili jednako vrednovanim kraćim radnim vremenom;
10. “profesionalna djelatnost” obuhvata profesionalno znanje, vještine i kompetencije stručnjaka, koje su potrebne za obavljanje određene regulisane profesije;
11. “profesionalno osposobljavanje” je period stručne prakse koja se obavlja pod nadzorom stučnjaka koja je uslov za pristup regulisanoj profesiji i može se sprovoditi u toku obrazovanja koje se završava diplomom ili nakon njega;
12. “odgovorno lice u privrednom društvu” je ovlašćeni zakonski zastupnik u privrednom društvu ili druga rukovodeća lica u privrednom društvu;
13. “nadležni organ druge države članice” je svaki organ ili tijelo, koje druga država ugovornica ovlasti da izdaje ili prima dokaze o osposobljenosti i druge dokumente ili podatke, te da prima zahtjeve i odluke na osnovu Direktive 2005/36/ES;
14. „preovlađujući razlozi od javnog interesa” su razlozi koji su kao takvi priznati u sudskoj praksi Suda pravde EU, a uključuju naročito sljedće: javni poredak; javnu bezbjednost; javnu zaštitu; javno zdravlje; očuvanje finansijske ravnoteže sistema socijalnog staranja; zaštitu potrošača; korisnika usluga i radnika; poštene poslovne transakcije; sprečavanje prevara; zaštitu životne sredine zdravlje životinja; intelektualnu svojinu; očuvanje kulturno istorijske baštine; ciljeve socijalne i kulturne politike;
15. “regulisana profesija” je profesionalna djelatnost ili grupa profesionalnih djelatnosti za koju dostupnost za obavljanje, obavljanje ili jedan od načina obavljanja profesije neposredno ili posredno određuju zakoni ili drugi propisi koji se odnose na posebnu kvalifikaciju, pogotovo u vezi sa upotrebom profesionalnog naziva, koji je zakonom ili drugim propisom ograničen na imaoce određene profesionalne kvalifikacije;
16. “regulisano obrazovanje i osposobljavanje” je bilo kakvo osposobljavanje koje je posebno namijenjeno obavljanju određene profesije i obuhvata jedan ili više programa koji su dopunjeni profesionalnim osposobljavanjem ili pripravništvom odnosno stručnom praksom, kada tako određuju posebni propisi;
17. “period prilagođavanja” je period obavljanja regulisane profesije pod nadzorom osposobljenog stručnjaka za tu profesiju, koji može pratiti njegovo dalje osposobljavanje i adekvatno ga ocjenjivati;
18. “provjera profesionalnog osposobljavanja” je provjera, ograničena profesionalnim znanjem stručnjaka, vještinama i kompetencijama, koje sprovodi ili priznaje nadležni organ za ocjenu mogućnosti za obavljanje regulisane profesije u Crnoj Gori;
19. “ECTS “je evropski sistem transfera kredita; jedan ECTS kredit odnosi se na 30 sati rada studenata potrebnih za jednu ili više sljedećih aktivnosti: kontakt nastavu, učenje, praktični rad, pripremu i odbranu samostalnih radova, polaganja kolokvijuma i ispita;
20. “kvalifikovani stručnjak” (u daljem tekstu: stručnjak) je pojedinac, koji ima profesionalnu kvalifikaciju za obavljanje regulisane profesije u skladu sa ovim zakonom;
21. “cjeloživotno učenje” obuhvata cjelokupno opšte obrazovanje, profesionalno obrazovanje i osposobljavanje, neformalno obrazovanje i neformalno učenje tokom cijelog života, koje rezultira unapređujem znanja, vještina i kompetencija, koje može obuhvatiti i profesionalnu etiku;
22. “trajno obavljanje profesije” znači da stručnjak ispunjava sve uslove za dostupnost prema regulisanoj profesiji i obavljanju te profesije, koja je trajne prirode, u skladu sa propisima države ugovornice porijekla;
23. “opravdana sumnja” znači postojanje okolnosti koje kod razumnog čvjeka mogu pobuditi sumnju o činjenicama;
24. “privremeno ili povremeno pružanje usluga” znači da ponuđač usluga preko granice pruža usluge određeno vrijeme u državi ugovornici, u kojoj nema sjedište.

**II. OPŠTA PRAVILA ZA OBAVLJANJE REGULISANIH PROFESIJA**

**Nadležni organ**

**Član 6**

1. Postupak priznavanja profesionalnih kvalifikacija, u skladu sa listom regulisanih profesija, po ovom zakonu vrši organ državne uprave nadležan za određenu regulisanu profesiju ili djelatnost (u daljem tekstu: nadležno ministarstvo), ili drugi organ koji nadležno Ministarstvo na osnovu zakona ovlasti za izvršavanje poslova određenih ovim zakonom (u daljem tekstu: nadležni organ).
2. Listu regulisanih profesija utvrđuje Vlada Crne Gore, na predlog organa državne uprave nadležnog za poslove rada (u daljem tekstu: Ministarstvo), u saradnji sa nadležnim ministarstvima iz stave 1 ovog člana.
3. Aktom iz stave 2 ovog člana određuje se i nadležni organ.
4. Ministarstvo u propisima iz svog djelokruga rada određuje uslove za priznavanje profesionalnih kvalifikacija za obavljanje profesije, uslove za privremeno odnosno povremeno pružanje usluga odnosno za povremeno obavljanje pojedine profesije ili profesionalne djelatnosti na teritoriji Crne Gore.

**Poslovi nadležnog organa**

**Član 7**

Nadležni organ iz člana 6 ovog zakona obavlja sljedeće poslove:

1. prima zahtjeve za priznavanje profesionalnih kvalifikacija, vodi postupak i izdaje rješenja;
2. vodi spisak izdatih rješenja, uloženih tužbi protiv izdatih rješenja, prijava ponuđača usluga i izdatih potvrda ponuđačima usluga o zakonitom obavljanju djelatnosti u Crnoj Gori;
3. izdaje potvrde ponuđačima usluga o zakonitom obavljanju djelatnosti u Crnoj Gori, potvrde o profesionalnoj kvalifikaciji i potvrde o usklađenosti profesionalne kvalifikacije sa minimalnim uslovima osposobljenosti;
4. obavještava zainteresovana lica o uslovima za obavljanje regulisanih profesija;
5. jednom godišnje unosi podatke u elektronsku zbirku podataka regulisanih profesija;
6. na zahtjev Ministarstva izvještava o sprovođenju ovog zakona;
7. sarađuje sa nadležnim organima drugih država ugovornica.

**Pravo na obavljanje regulisane profesije**

**Član 8**

1. Pravo na obavaljanje regulisane profesije u Crnoj Gori ima stručnjak koji ispunjava uslove u skladu sa ovim zakonom i drugim propisima koji uređuju priznavanje profesionalne kvalifikacije u određenoj oblasti.
2. Profesija u Crnoj Gori se može obavljati trajno ili povremeno i privremeno pružanjem usluga.

**Upotreba naziva profesije**

**Član 9**

1. Stručnjak koji u Crnoj Gori obavlja regulisanu profesiju, kod koje je određen naziva profesije, upotrebljava crnogorski naziv profesije i odgovarajuće skraćenice u skladu sa propisima, koji uređuju tu profesiju, odnosno profesionalnu djelatnost u Crnoj Gori.
2. Ako naziv profesije u državi ugovornici regulišu udruženja ili organizacije iz člana 16 ovog zakona, državljanin države ugovornice upotrebljava naziv profesije koji je izdalo to udruženje ili organizacija odnosno njegove skraćene oblike, ako dostavi dokaz da je član tog udruženja ili organizacije.
3. Nadležni organ može ograničiti upotrebu određenog naziva profesije na imaoce profesionalnih kvalifikacija, ako je o udruženju ili organizaciji iz člana 16 ovog zakona službeno obavijestio Evropsku komisiju i druge države ugovornice.

**Znanje jezika**

**Član 10**

1. Stručnjak kojemu je u Crnoj Gori priznata profesionalna kvalifikacija za obavljanje regulisane profesije mora znati crnogorski jezik.
2. Ako tako određuje zakon ili drugi propis, nadležni organ za profesije, koje utiču na zdravlje pacijenata ili za druge profesije, u slučajevima sumnje u odnosu na znanje jezika, provjerava znanje crnogorskog jezika stručnjaka u vezi sa profesionalnim djelatnostima koje namjerava obavljati. Provjeravanje mora biti srazmjerno profesionalnim djelatnostima koje će stručnjak obavljati i može se sprovesti tek nakon priznavanja profesionalne kvalifikacije odnosno nakon izdavanja evropske profesionalne kartice u skladu sa članom 48 ovog zakona. Ako nadležni organ ne može sam obezbijediti provjeru znanja jezika, može na osnovu njegovih uputstava provjeru sprovesti drugi organ ili organizacija.

**Upotreba naziva kvalifikacije**

**Član 11**

1. Stručnjak ima pravo na upotrebu naziva kvalifikacije, stečene u državi ugovornici porijekla i skraćenice u jeziku te države. Nadležni organ može u rješenju o priznavanju profesionalne kvalifikacije odrediti da se u nazivu doda ime i adresa institucije, koja je naziv dodijelila. Ako to ne odredi, strani naziv se upotrebljava u skladu sa posebnim zakonom koji uređuje priznavanje i izjednačavanje kvalifikacija.
2. Ako dođe do zamjene naziva kvalifikacije države ugovornice porijekla sa nazivom koji se upotrebljava u Crnoj Gori i za koji se zahtijeva dodatno osposobljavanje, koje stručnjak nije obavio, nadležni organ može odrediti formu u kojoj će stručnjak upotrijebiti naziv kvalifikacije države ugovornice porijekla. Ako to ne odredi, strani naziv se upotrebljava u skladu sa zakonom koji uređuje priznavanje i izjednačavanje kvalifikacija.

**Priznavanje profesionalnog osposobljavanja**

**Član 12**

1. Ako se za pristup regulisanoj profesiji zahtijeva završeno profesionalno osposobljavanje, nadležni organ priznaje profesionalno osposobljavanje koje je sprovedeno u drugoj državi ugovornici ili trećoj državi pod uslovom da je sprovedeno u skladu sa smjernicama o organizaciji i priznavanju profesionalnog osposobljavanja.
2. Nadležni organ prima i na internet stranici objavljuje smjernice o organizaciji i priznavanju profesionalnog osposobljavanja, sprovedenog u drugoj državi ugovornici ili u trećoj državi, pogotovo o zahtjevu mentora profesionalnog osposobljavanja.
3. Priznavanje profesionalnog osposobljavanja ne zamjenjuje zahtjev za obavljanje provjere znanja, koje za sticanje određene profesije odnosno obavljanje profesionalne djelatnosti određuje zakon ili drugi propis.
4. Vremensko ograničenje profesionalnog osposobljavanja, sprovedenog u inostranstvu , je moguće ako tako određuje zakon ili drugi propis.

**Djelimičan pristup**

**Član 13**

1. Za trajno obavljanje regulisane profesije i za privremeno odnosno povremeno pružanje usluga, pod uslovima određenim u ovom članu, stručnjaku se na osnovu zahtjeva odobrava djelimičan pristup.
2. Nadležni organ na zahtjev stručnjaka koji ima profesionalnu kvalifikaciju može odobriti djelimičan pristup za obavljanje dijela profesije odnosno profesionalne djelatnosti ili pružanje usluge za svaki slučaj posebno, ako su ispunjeni sljedeći uslovi:
3. da je stručnjak u potpunosti kvalifikovan da u državi ugovornici porijekla obavlja profesionalnu djelatnost, za koju se traži djelimičan pristup u Crnoj Gori;
4. da se od stručnjaka zahtijeva da završi potpuni program obrazovanja i osposobljavanja u CrnojGori kako bi imao potpuni pristup cjelokupnoj regulisanoj profesiji u Crnoj Gori.
5. da se profesionalna djelatnost može objektivno odvojiti od drugih djelatnosti, koje pripadaju regulisanoj profesiji u Crnoj Gori, pri čemu nadležni organ uzima u obzir činjenicu može li se profesionalona djelatnost obavljati samostalno u državi ugovornici porjekla
6. Stručnjak, kojem je odobren djelimičan pristup, primaoca usluge obavještava o dozvoljenom obimu svojih profesionalnih djelatnosti.
7. Nadležni organ može odbiti zahtjev za djelimičan pristup ako postoje opravdani razlozi od opšteg interesa, koji moraju biti primjereni i nužno potrebni zbog zaštite opšteg interesa.
8. Profesionalna djelatnost se na osnovu ovog člana obavlja pod profesionalnim nazivom države ugovornice porijekla, osim ako zakon određuje drugačije.
9. Odredbe ovog člana ne važe za stručnjake koji su podnijeli zahtjev za priznavanje profesionalne kvalifikacije na osnovu člana 31., 35. ili 36. ovog zakona.

**III. POSTUPAK PRIZNAVANJA PROFESIONALNIH KVALIFIKACIJA ZA TRAJNO OBAVLJANJE REGULISANE PROFESIJE**

**1 Opšte odredbe**

**Efekti priznavanja**

**Član 14**

Rješenjem o priznavanju profesionalnih kvalifikacija, stručnjaku se u Crnoj Gori omogućava pristup regulisanoj profesiji za koju je osposobljen u drugoj državi ugovornici i to pod istim uslovima koji važe za državljane Crne Gore, ako su profesionalne djelatnosti, koje profesija obuhvata, uporedive.

**Izdavanje potvrda**

**Član 15**

1. Nadležni organ izdaje državljanima Crne Gore i licima koja su u Crnoj Gori stekla profesionalnu kvalifikaciju, potvrdu o tome da su njihovi dokazi o profesionalnim kvalifikacijama navedeni u Direktivi 2005/36/ES ili da su njihovi dokazi o profesionalnim kvalifikacijama u skladu sa minimalnim uslovima osposobljavanja, koje određuje Direktiva 2005/36/ES ili da su u skladu sa uslovima, koje za sticanje prava određuje Direktiva 2005/36/ES.
2. Nadležni organ na njihov zahtjev izdaje potvrdu stručnjacima koji su u Crnoj Gori stekli profesionalnu kvalifikaciju ili obavljaju regulisanu profesiju odnosno profesionalnu djelatnost u Crnoj Gori odnosno ispunjavaju uslove za to.
3. Nadležni organ izdaje i potvrdu o važnosti diplome i sertifikata o profesionalnim kvalifikacijama, koje su državljani Crne Gore stekli u republikama bivše SFRJ do dana mežunarodnog priznanja i koju su državljani stekli u Republici srbiji do 25 januara 2008. godine.

**Potvrda udruženja ili organizacija**

**Član 16**

Potvrda o profesionalnim kvalifikacijama, koju je izdalo udruženje ili organizacija u drugoj državi ugovornici, ovlašćena za izdavanje takvih dokaza svojim članovima u državi ugovornici, smatra se za odgovarajući dokaz o formalnim kvalifikacijama.

**Postupak priznavanja profesionalnih kvalifikacija**

**Član 17**

1. Postupak priznavanja profesionalnih kvalifikacija za obavljanje regulisane profesije (u daljem tekstu: postupak) pokreće se na zahtjev stručnjaka (u daljem tekstu: podnosilac zahtjeva).
2. Zahtjev iz stava 1 ovog člana podnosi se nadležnom organu.
3. U postupku priznavanja profesionalnih kvalifikacija zahtjevi se mogu podnijeti i elektronski preko jedinstvene kontakt tačke ili nadležnih organa. Rokovi iz člana 20 i 42 ovog zakona počinju teći od podnošenja potpunog zahtjeva ili dostavljanja bilo kojeg nedostajućeg dokumenta podnosioca zahtjeva jedinstvenoj kontakt tačci ili neposredno nadležnom organu.
4. Odredbe iz st. 1 2 i 3 ovog člana se ne primjenjuje na sprovođenje perioda prilagođavanja ili provjere profesionalnog osposobljavanja.
5. Protiv rješenja nadležnog organa, na kojeg je na osnovu zakona preneseno javno ovlašćenje za vođenje postupka i drugih poslova, određenih ovim zakonom, može se podnijeti žalba Ministarstvu koje je nadležno za regulisanje određene profesije odnosno obavljanja profesionalne djelatnosti, ako posebnim zakonom nije drugačije određeno. Protiv rješenja nadležnog ministarstva može se pokrenuti upravni spor.
6. Zahtjev iz stava s 1 ovog člana podnosilac može predati i na obrascu koji je objavljen na internet stranici ministarstva i nadležnih organa.

**Dokazi**

**Član 18**

1. Uz zahtjev iz člana 17 stav 2 ovog zakona podnosilac zahtjeva dostavlja dokaze o:
   * državljanstvu i
   * profesionalnoj kvalifikaciji (dokaz o formalnim kvalifikacijama, profesionalnoj osposobljenosti, kao i o profesionalnom iskustvu; drugim kvalifikacijama; sadržaju i toku osposobljavanja ili drugi dokaz koji prikazuje profesionalnu kvalifikaciju podnosioca zahtjeva).
2. Ako se za pristup regulisanoj profesiji od državljana Crne Gore zahtijeva dokaz da nije kažnjavan ili dokaz da mu nije izrečena privremena ili trajna zabrana obavljanja regulisane profesije, nadležni organ u postupku pokrenutom na zahtjev podnosioca zahtjeva, kao dokaz uzima u obzir potvrdu, izdatu u državi ugovornici porijekla ili u državi ugovornici iz koje dolazi podnosilac zahtjeva, koja potvrđuje da su uslovi ispunjeni.
3. Ako se za pristup regulisanoj profesiji od državljana Crne Gore zahtijeva dokaz o opštoj zdravstvenoj sposobnosti podnosioca zahtjeva, nadležni organ kao zadovoljavajući dokaz uzima u obzir dokument koji se u tu svrhu zahtijeva u državi ugovornici porijekla. Ako država ugovornica ne izda navedeni dokument, kao zadovoljavajući dokaz uzima se u obzir potvrda, koju je izdao odgovarajući organ u državi ugovornici domaćinu.
4. Ako se za za pristup regulisanoj profesiji od državljana Crne Gore zahtijeva potvrda o imovinskom stanju podnosioca zahtjeva ili potvrda da je podnosilac zahtjeva osiguran za odgovornost u skladu sa posebnim propisima o obezbjeđenju, nadležni organ kao zadovoljavajući dokaz uzima u obzir potvrdu, koju u tu svrhu, izdaje banka odnosno osiguravajuće društvo države ugovornice porijekla.
5. Ako se za za pristup regulisanoj profesije od državljana Crne Gore zahtijeva da se svečano zakunu ili da daju svečanu izjavu, a tekst te zakletve ili izjave nije moguće primijeniti na državljane drugih država ugovornica, nadležni organ obezbjeđuje primjenu odgovarajućeg teksta istog značenja.
6. Dokazi o profesionalnim kvalifikacijama, koje je izdala treća država, razmatraju se kao dokazi o profesionalnim kvalifikacijama, ako podnosilac zahtjeva ima tri godine profesionalnog iskustva u oblasti regulisane profesije odnosno obavljanja profesionalne djelatnosti na teritoriji druge države ugovornice, koja je priznala ove dokaze o profesionalnim kvalifikacijama.
7. Nadležni organ može ako osnovano sumnja u važnost starijih dokaza, zahtjevati da dokazi iz st. 2, 3 i 4 ovog člana nijesu stariji od tri mjeseca.

**Provjeravanje dokaza**

**Član 19**

1. U slučaju opravdane sumnje nadležni organ može kod nadležnog organa druge države ugovornice provjeriti vjerodostojnost dokaza, koje je podnosilac zahtjeva priložio uz zahtjev i provjeri ispunjavanje minimalnih uslova osposobljenosti za zanimanje iz člana 35 ovog zakona odnosno djelatnosti, koji se u skladu sa ovim zakonom priznaju automatski.
2. Ako dokazi o formalnim profesionalnim kvalifikacijama uključuju osposobljavanje koje je podnosilac zahtjeva djelimično ili u potpunosti obavio u organizaciji, osnovanoj u drugoj državi ugovornici, nadležni organ Crne Gore kod opravdane sumnje može, kod nadležnog organa druge države ugovornice, koja je izdala dokaz, provjeriti:
   1. da li je program osposobljavanja u organizaciji, koja je sprovela osposobljavanje, formalno potvrdila obrazovna organizacija osnovana u državi ugovornici, koja je izdala dokaz;
   2. da li je dokaz o formalnoj kvalifikaciji jednak onom koji bi bio izdat da je program osposobljavanja u potpunosti ostvaren u državi ugovornici, koja je izdala dokaz;
   3. da li dokaz o formalnoj kvalifikaciji daje jednaka profesionalna prava za obavaljanje regulisane profesije na teritoriji države ugovornice, koja je izdala dokaz.
3. U slučaju opravdane sumnje, nadležni organ može od nadležnog organa u drugoj državi ugovornici da zatraži potvrdu da podnosilac zahtjeva nema prekid ili zabranu obavljanja profesije zbog teže povrede pravila struke ili zbog osude za krivično djelo povezano sa obavljanjem profesije odnosno profesionale djelatnosti.
4. Razmjena informacija između nadležnih organa država ugovornica vrši se preko sistema IMI u skladu sa ovim članom.

**Rokovi u postupku**

**Član 20**

1. Nadležni organ u roku od tri dana nakon prijema nepotpunog zahtjeva poziva podnosioca zahtjeva da dopuni zahtjev.
2. Nadležni organ je dužan da donese rješenje i da ga dostavi podnosiocu zahtjeva najkasnije u roku od tri mjeseca od dana od kada je primio potpun zahtjev.
3. U postupku opšteg sistema priznavanja profesionalnih kvalifikacija ili u postupku priznavanja profesionalnog iskustva, zbog zahtjevnosti postupka rok iz stava 2 ovog člana se može produžiti za najviše jedan mjesec.
4. Ako nadležni organ opravdano sumnja u vjerodostojnost dostavljenih dokaza, može zahtijevati ovjerene kopije dokumenata, što se ne ubraja u zahtjev za dostavljanje nedostajućeg dokumenta.

**Mišljenje**

**Član 21**

1. Nadležni organ može u postupku priznavanja profesionalnih kvalifikacija da zatraži mišljenje nadležne komore, nadležne obrazovne ustanove ili drugog nadležnog organa odnosno organizacije, o uporedivosti kvalifikacije, odnosno dijela kvalifikacije podnosioca zahtjeva sa kvalifikacijom, odnosno dijelom kvalifikacije koja je stečena u Crnoj Gori i koja je uslov za obavljanje regulisane profesije.
2. Mišljenje iz stava 1 ovog člana se daje najkasnije u roku od 20 dana.
3. Ukoliko se mišljenje ne dobije u roku iz stava 2 ovog člana, nadležni organ donosi rješenje bez tog mišljenja.
4. Mišljenje nadležne komore, nadležne obrazovne ustanove ili drugog nadležnog organa odnosno organizacije za nadležni organ prilikom donošenja rješenja nije obavezujuće.

**2. Opšti sistem priznavanja profesionalnih kvalifikacija**

**Primjena**

**Član 22**

Odredbe ovog poglavlja se primjenjuju za sve postupke priznavanja profesionalnih kvalifikacija, kao i za odobravanje djelimičnog pristupa za trajno obavljanje regulisane profesije, ako za pojedine regulisane profesije odnosno profesionalne djelatnosti ovim ili drugim zakonom nije drugačije određeno.

**Nivoi profesionalnih kvalifikacije**

**Član 23**

Nadležni organ kod utvrđivanja uslova za priznavanje profesionalnih kvalifikacija i odlučivanja o uvođenju dopunskih mjera uzima u obzir sljedeće nivoe profesionalnih kvalifikacija:

1. prvi nivo: potvrda o kompetenciji, koja potvrđuje da je imalac stekao opšte znanje na osnovu opšteg osnovnog ili srednjeg obrazovanja odnosno potvrđuje da je završio program osposobljavanja, koji nije dio svjedočanstva ili diplome ili posebnog ispita ili tri uzastopne godine obavljanja profesije u državi ugovornici u okviru zaposlenja sa punim radnim vremenom ili isto vrijednim periodom obavljanja zanimanja u okviru zaposlenja sa skraćenim radnim vremenom u prethodnih deset godina;
2. drugi nivo: svjedočanstvo koje potvrđuje da je imalac uspješno završio:

- srednješkolski opšti program, koji je dopunio sa programom studija ili profesionalnog osposobljavanja odnosno pripravničkim stažom ili profesionalnom praksom, ako se to zahtijeva ili

- srednješkolski tehnički ili stručni program, koji je dopunio sa programom studija ili profesionalnog osposobljavanja odnosno sa pripravničkim stažom ili profesionalnom praksom, ako se to zahtijeva;

1. treći nivo: diploma, koja dokazuje uspješno završeno:

- osposobljavanje nakon završene srednje škole, koje traje najmanje godinu dana ili isti period sa kraćim radnim vremenom, za koji je jedan od uslova za pristup po pravilu uspješno završen srednjoškolski program, potreban za upis na ustanove visokog obrazovanja ili završen srednjoškolski program iste vrijednosti kao i profesionalno osposobljavanje, koje se može zahtijevati pored poslije srednjoškolskog programa ili

- regulisano obrazovanje i osposobljavanje ili kod regulisanog zanimanja profesionalno osposobljavanje sa posebnom strukturom, sposobnostima, koje prevazilaze one određene za stepen

1. četvrti nivo: diploma koja potvrđuje da je imalac uspješno završio osposobljavanje nakon srednje škole, koje traje bar tri godine i najviše četiri godine ili jednako vrijedan period sa kraćim radnim vremenom i koje se može dodatno izraziti sa jednako vrijednim brojem kreditnih tačaka ECTS, na ustanovi visokog obrazovanja ili drugoj ustanovi na istom nivou i po potrebi uspješno završeno profesionalno osposobljavanje, zahtijevano pored završenog srednjoškolskog programa;
2. peti nivo: diploma koja potvrđuje uspješno završeno osposobljavanje na poslije srednjoškolskom nivou, koji traje bar četiri godine ili isto vrednovan period sa kraćim radnim vremenom i koji se može dodatno izraziti sa isto vrijednim brojem kreditnih tačaka ECTS, na univerzitetu ili visoko školskom zavodu ili drugoj ustanovi na istom nivou i po potrebi uspješno završeno profesionalno osposobljavanje, zahtijevano pored poslije srednješkolskog programa.

**Jednako tretiranje kvalifikacija**

**Član 24**

1. Kao dokaz o stečenim nivoima kvalifikacija iz člana 23 ovog zakona uzima se u obzir svaki dokument koji je izdao nadležni organ u drugoj državi ugovornici i potvrđuje uspješno završeno osposobljavanje u drugoj državi ugovornici, punim ili sa kraćim radnim vremenom, u okviru ili izvan formalnih programa.
2. Dokumente iz stava 1 ovog člana država ugovornica priznaje na jednako vrijednom nivou i imaocu dodjeljuje jednako pravo pristupa za obavljanja regulisane profesije odnosno profesionalne djelatnosti ili predstavljaju pripremu za obavljanje regulisane profesije odnosno profesionalne djelatnosti, uključujući i predmetni nivo.
3. Profesionalna kvalifikacija, koja stručnjaku daje pravo na osnovu zakona odnosno drugih propisa, iako ne ispunjava zahtjeve, određene u zakonu ili drugim propisima, koji važe u državi ugovornici porijekla za pristup do regulisane profesije odnosno profesionalne djelatnosti i njegovo obavljanje, pogotovo kod promjene zahtijevanog nivoa, smatra se za odgovarajući dokaz o formalnim kvalifikacijama pod jednakim uslovima, kako su određeni u stavu 1 ovog člana.

**Uslovi za priznavanje**

**Član 25**

1. Podnosiocu zahtjeva je dozvoljeno obavljanje regulisane profesije pod jednakim uslovima koji važe za državljane Crne Gore, ako ima potvrdu o kompetencijama ili dokaz o formalnim kvalifikacijama iz člana 23 ovog zakona, koji druga država ugovornica zahtijeva za obavljanje određene profesije odnosno djelatnosti na njenoj teritoriji.
2. Obavljanje regulisane profesije u skladu sa stavom 1 ovog člana se dozvoljava i podnosiocu zahtjeva koji je obavljao određenu profesiju sa punim radnim vremenom godinu dana ili isto vrednovanom periodu sa kraćim radnim vremenom u periodu od prethodnih deset godina u drugoj državi ugovornici, koja tu profesiju ne reguliše i ima potvrdu o kompetencijama ili dokaz o formalnim kvalifikacijama nadležnog organa te države, koji potvrđuje da je podnosilac zahtjeva osposobljen za obavljanje određene profesije. Ako dokaz o formalnim kvalifikacijama potvrđuje regulisanu profesiju i osposobljavanje, podnosiocu zahtjeva nije potrebno da ispunjava uslov jednogodišnjeg obavljanja profesije odnosno profesionalne djelatnosti.
3. Nadležni organ kod odlučivanja uzima u obzir nivo, koji je na osnovu člana 23 ovog zakona potvrdila država ugovornica porijekla i potvrdu sa kojom država ugovornica porijekla potvrđuje da je regulisana profesija i osposobljavanje ili profesionalno osposobljavanje sa posebnom strukturom iz člana 23 tačke 3 alineja 2 ovog zakona iste vrijednosti nivou iz člana 23 tačka 3 alineja 1 ovog zakona.
4. Izuzetno od stava 1 2 i 3 ovog člana nadležni organ može odbiti priznavanje regulisane profesije ako potvrda o kompetenciji potvrđuje nivo iz člana 23 tačka 1 ovog zakona, a Crna Gora za obavljanje navedenog zanimanja zahtijeva nivo iz člana 23 tačke 5 ovog zakona.

**Dopunske mjere**

**Član 26**

1. Nadležni organ može od podnosioca zahtjeva zatražiti sprovođenje jedne od dopunskih mjera za priznavanje profesionalnih kvalifikacija, i to:
   * period prilagođavanja u trajanju do tri godine,ili
   * provjeru profesionalne osposobljenosti.
2. Sprovođenje dopunske mjere iz stava 1. ovog člana, nadležni organ može da zatraži od podnosioca zahtjeva ако:
   * osposobljavanje koje je prošao obuhvata bitno različite sadržaje od onih koje obuhvata dokaz o formalnoj kvalifikaciji koji je propisan u Crnoj Gori;
   * regulisana profesija u Crnoj Gori sadrži jednu ili više aktivnosti koje ne postoje u toj profesiji u državi ugovornici porijekla, a osposobljavanje koje se traži u Crnoj Gori obuhvata bitno različite sadržaje od sadržaja koje obuhvata potvrda o osposobljenosti ili dokaz o formalnoj kvalifikaciji.
3. Znatno razlikovanje sadržaja iz stava 1 tač. 1 i 2 ovog člana postoji ako se sadržina od suštinskog značenja za obavljanje regulisane profesije, kao i osposobljavanje, koje je obavio podnosilac zahtjeva, znatno razlikuje od osposobljavanja koje se zahtijeva u Crnoj Gori.
4. Nadležni organ kod odlučivanja o dopunskim mjerama uzima u obzir načelo srazmjernosti, pogotovo kod provjere znanja, vještina i kompetencija, koje je podnosilac zahtjeva stekao na osnovu profesionalnog iskustva ili cjeloživotnog učenja, koje je vrednovao i potvrdio nadležni organ u bilo kojoj državi ugovornici ili u trećoj državi i obuhvataju sadržaje koji se znatno razlikuju.
5. O dopunskim mjerama odlučuje nadležni organ rješenjem koje sadrži:

* nivo profesionalne kvalifikacije, zahtijevan u Crnoj Gori;
* nivo profesionalne kvalifikacije podnosioca zahtjeva iz člana 23 ovog zakona;
* sadržaje koji se znatno razlikuju;
* razloge zbog kojih ti sadržaji ne mogu zamijeniti znanje, vještine i kompetencije iz stava 3 ovog člana,
* rok za obavljanje dopunskih mjera;
* mjerila za ocjenu uspješnosti obavljanja dopunskih mjera.

1. Nadležni organ u rješenje iz stava 5 ovog člana određuje i uslove za obavljanje perioda prilagođavanja (vrijeme trajanja i program, te eventualne dopune sa dodatnim obrazovanjem) i uslove za provjeru profesionalne osposobljenosti, a podnosilac zahtjeva bira jednu od dopunskih mjera.

**Izbor dopunske mjere**

**Član 27**

1. Podnosilac zahtjeva nakon prijema rješenja iz člana 26 ovog zakona obavještava nadležni organ o dopunskoj mjeri koju je izabrao, u pisanoj formi najkasnije u roku od 30 dana od dana prijema rješenja.
2. Ako podnosilac zahtjeva izabere period prilagođavanja, nadležnom organu dostavlja dokaze o tome gdje će obavljati period prilagođavanja i pod čijim nadzorom. Nadležni organ potvrđuje obavljanje perioda prilagođavanja najkasnije u roku od osam dana nakon prijema obavještenja od strane podnosioca zahtjeva.
3. U toku perioda prilagođavanja podnosilac zahtjeva obavlja regulisanu profesiju odnosno profesionalnu djelatnost pod nadzorom osposobljenog stručnjaka, kojeg je rješenjem potvrdio nadležni organ.
4. Nakon isteka perioda prilagođavanja, od strane osposobljenog stručnjaka pod čijim nadzorom je sproveden period prilagođavanja, sačinjava se izvještaj o stečenim znanjima, vještinama i kompetencijama podnosioca zahtjeva.
5. Provjera profesionalne osposobljenosti se obavlja najkasnije šest mjeseci nakon uručenja rješenja iz člana 26 stav 5 ovog zakona.

**Odstupanje od izbora dopunske mjere**

**Član 28**

1. Ako nadležni organ ocijeni da za obavljanje određene regulisane profesije podnosilac zahtjeva ne može birati između dopunskih mjera iz člana 26 ovog zakona, o tome prvo obavještava Evropsku komisiju i druge države ugovornice, te svoje razloge obrazlaže.
2. Nadležni organ određuje dopunsku mjeru, koju mora obaviti podnosilac zahtjeva u sljedećim slučajevima:
3. kod regulisanih profesija za čije obavljanje je potrebno detaljno poznavanje važećeg zakonodavstva u Crnoj Gori i u velikoj mjeri obuhvataju pravno savjetovanje odnosno pomoć u odnosu na to zakonodavstvo;
4. ako zahtjev za priznavanje profesionalnih kvalifikacija podnosi imalac profesionalne kvalifikacije iz prvog nivoa člana 23 ovog zakona, a zahtijevana profesionalna kvalifikacija je u Crnoj Gori svrstana u treći nivo člana 23 ovog zakona;
5. ako zahtjev za priznavanje profesionalnih kvalifikacija podnosi imalac profesionalne kvalifikacije iz drugog nivoa člana 23 ovog zakona, a zahtijevana profesionalna kvalifikacija je u Crnoj Gori svrstana u četvrti ili peti nivo člana 23 ovog zakona;
6. ako podnosilac zahtjeva ne ispunjava uslove za automatsko priznavanje:

- za doktore medicine, doktore specijaliste, diplomirane medicinske sestre, doktore stomatologije, doktore stomatologije specijaliste, veterinare, diplomirane babice, doktore farmacije i arhitekte, kada podnosilac zahtjeva ne ispunjava zahtjeve za efikasno i zakonito obavljanje profesije na osnovu pribavljenih prava, u skladu sa zakonom ili drugim propisom

- za arhitekte, kada podnosilac zahtjeva ima dokaze o formalnoj kvalifikaciji, koji nisu propsianin zakonom ili drugim propisom

- za doktore medicine i doktore stomatologije, koji imaju dokaz o formalnim kvalifikacijama specijalizacije nakon obavljenog osposobljavanja, na osnovu kojeg su stekli naziv u skladu sa zakonom ili drugim propisom

- za medicinske sestre sa specijalizacijom, gdje takvu profesionalnu djelatnost obavljaju diplomirane medicinske sestre ili medicinske sestre sa specijalizacijom, koje su nakon obavljenog osposobljavanja stekle naziv u skladu sa zakonom ili drugim propisom;

- za državljane trećih država, koji su stekli profesionalnu kvalifikaciju u državi koja nije država ugovornica, ali su im dokazi o formalnim kvalifikacijama već prethodno bili priznati u jednoj od država ugovornica i imaju najmanje tri godine profesionalnog iskustva u toj profesijina teritoriji države koja im je dokaz o formalnim kvalifikacijama priznala;

1. obavljanje djelatnosti, iz Liste djelatnosti iz člana 30 stav 1 ovog Zakona kada podnosilac zahtjeva ne ispunjava zahtjeve, određene u članu 32, 33 i 34 ovog zakona, i predviđa da će kao samozaposleno lice ili poslovodni organ preduzeća obavljati djelatnosti za koje je potrebno poznavanje, te primjena važećih propisa u Crnoj Gori, ako se za pristup do tih profesija isto zahtijeva i za državljane Crne Gore.
2. Izuzetno od člana 26 stav 5 ovog zakona, nadležni organ može od podnosioca zahtjeva zahtijevati ispunjavanje obije dopunske mjere kada zahtjev za priznavanje profesionalnih kvalifikacija podnese imalac profesionalne kvalifikacije iz prvog nivoa člana 23 ovog zakona, a zahtijevana profesionalna kvalifikacija u Crnoj Gori je svrstana u četvrti nivo člana 23 ovog zakona.

**Rješenje o priznavanju profesionalnih kvalifikacija**

**Član 29**

1. Nadležni organ donosi rješenje o priznavanju profesionalnih kvalifikacija za obavljanje određene regulisane profesije u Crnoj Gori:
2. ako na osnovu zahtjeva utvrdi da profesionalne kvalifikacije podnosioca zahtjeva odgovaraju profesionalnim kvalifikacijama, koje se zahtijevaju za obavljanje određene regulisane profesije odnosno profesionalne djelatnosti u Crnoj Gori ili
3. kada podnosilac zahtjeva dostavi dokaz o uspješno obavljenom periodu prilagođavanja ili provjeri profesionalne osposobljenosti.
4. Pravo na obavljanje određene regulisane profesije u Crnoj Gori podnosilac zahtjeva stiče kada ispuni i druge uslove, ukoliko su ti uslovi propisani posebnim zakonom.
5. Ako profesionalna kvalifikacija podnosioca zahtjeva toliko odstupa, da sa iskustvom profesionalnog osposobljavanja ili sa periodom prilagođavanja, nije moguće steći odgovarajuću kvalifikaciju u Crnoj Gori, ili ako podnosilac zahtjeva u roku ne ispuni dopunske mjere, nadležni organ rješenjem odbija zahtjev podnosioca.

**3. Priznavanje profesionalnog iskustva**

**Lista djelatnosti za priznavanje profesionalnog iskustva**

**Član 30**

1. Listu djelatnosti za priznavanje profesionalnog iskustva utvrđuje Ministarstvo.
2. Lista iz stava 1 ovog člana se objavljuje u „Službenom listu Crne Gore“.

**Zahtjev u vezi sa profesionalnim iskustvom**

**Član 31**

1. Ako je u Crnoj Gori pristup jednoj od djelatnosti koja je utvrđena u listi iz člana 30 stav 1 ovog Zakona ili za bavljenje tom djelatnošću uslovljeno opštim, poslovnim ili stručnim znanjima i sposobnostima, nadležni organ priznaje predhodno bavljenje djelatnošću u drugoj državi ugovornici, kao dovoljan dokaz tog znanja i sposobnosti.
2. Profesionalno iskustvo iz stava 1 ovog člana nadležni organ priznaje podnosiocu zahtjeva automatski ako ispunjava uslove iz čl. 32, 33 i 34.

**Djelatnost sa spiska I Liste djelatnosti**

**Član 32**

1. Podnosilac zahtjeva ispunjava uslove za obavljanje djelatnosti sa spiska I Liste djelatnosti iz člana 30 stava 1 ovog Zakona, ako je tu djelatnost obavljao:
2. šest uzastopnih godina kao samozaposleno lice ili poslovodni organ preduzeća;
3. tri uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da se je bar tri prethodne godine osposobljavao u predmetnoj djelatnosti, što dokazuje potvrdom koju priznaje država ugovornica ili kada nadležni organ smatra za zadovoljavajuće;
4. četiri uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da se je bar dvije prethodne godine osposobljavao u predmetnoj djelatnosti, što dokazuje potvrdom koju priznaje država ugovornica ili kada nadležni organ smatra za zadovoljavajuće;
5. tri uzastopne godine kao samozaposleno lice, ako podnosilac zahtjeva dokaže da je obavljao predmetnu djelatnost kao zaposleno lice bar pet godina ili
6. pet uzastopnih godina kao rukovodilac, od čega je bar tri godine obavljao tehničke zadatke i bio je odgovoran za bar jedan odsjek u preduzeću, ako podnosilac zahtjeva dokaže da se je bar tri prethodne godine osposobljavao za predmetnu djelatnost, što dokazuje potvrdom koju je priznala država ugovornica ili koju nadležni organ smatra za zadovoljavajući dokaz.
7. U slučajevima iz stava 1 tač. 1 i 4 ovog člana podnosilac zahtjeva mora dokazati da profesionalnu djelatnost nije prestao obavljati više od deset godina prije datuma podnošenja zahtjeva kod nadležnog organa.

**Djelatnosti sa spiska II Liste djelatnosti**

**Član 33**

1. Podnosilac zahtjeva ispunjava uslove za obavljanje djelatnosti sa spiska II Liste djelatnosti iz člana 30 stav 1 ovog Zakona, ako je tu djelatnost prethodno obavljao:
2. pet uzastopnih godina kao samozaposleno lice ili poslovodni organ preduzeća;
3. tri uzastopne godine kao samozaposleno lice ili poslovodni organ preduzeća kada podnosilac zahtjeva dokaže da se je bar tri godine prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću;
4. četiri uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da se je bar dvije godine prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću;
5. tri uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da je obavljao predmetnu djelatnost kao zaposleno lice bar pet godina; pet uzastopnih godina kao zaposleno lice, ako podnosilac zahtjeva dokaže da se je bar tri godine prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću ili
6. šest uzastopnih godina kao samozaposleno lice, ako podnosilac zahtjeva dokaže da se je bar dvije godine prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću.
7. U slučajevima iz stava 1 tač. 1 i 4 ovog člana podnosilac zahtjeva mora dokazati da profesionalne djelatnosti nije prestao obavljati više od deset godina prije datuma podnošenja zahtjeva kod nadležnog organa.

**Djelatnost sa spiska III Liste djelatnosti**

**Član 34**

1. Podnosilac zahtjeva ispunjava uslove za obavljanje profesionalne djelatnosti sa spiska III Liste djelatnosti iz člana 30 stav ovog Zakona, ako je tu djelatnost obavljao:
2. tri uzastopne godine kao samozaposleno lice ili poslovodni organ preduzeća;
3. dvije uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da se prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću;
4. dvije uzastopne godine kao samozaposleno lice ili poslovodni organ preduzeća, ako podnosilac zahtjeva dokaže da je obavljao predmetnu djelatnost kao zaposlenje bar tri godine ili
5. tri uzastopne godine kao zaposleno lice, ako podnosilac zahtjeva dokaže da se je prethodno osposobljavao u predmetnoj djelatnosti, što dokazuje potvrdom koju priznaje država ugovornica ili koju nadležni organ smatra za zadovoljavajuću.
6. U slučaju iz stava 1 tač. 1 i 4 ovog člana podnosilac zahtjeva mora dokazati da profesionalnu djelatnost nije prestao obavljati više od deset godina prije datuma podnošenja zahtjeva kod nadležnog organa.

**4. Priznavanje na osnovu minimalnih uslova osposobljenosti**

**Načelo automatskog priznanja**

**Član 35**

Nadležni organ priznaje podnosiocu zahtjeva profesionalnu kvalifikaciju, koja ispunjava minimalne uslove osposobljenosti, određene zakonom ili drugim propisima, a potvrđuje ih dokazima o formalnim kvalifikacijama, u skladu sa posebnim propisom regulisane profesije doktor medicine, doktor medicine specijalista, medicinska sestra za zdravstvenu njegu, babica, doktor stomatologije-specijalista, doktor farmacije, doktor farmacije-specijalista, diplomirani veterinar, doktor veterinarske medicine i master arhitekture.

**5. Automatsko priznavanje na osnovu zajedničkih načela osposobljavanja**

**Zajednička načela osposobljavanja**

**Član 36**

1. Za ubrzavanje mobilnosti i podsticanje automatskog priznavanja profesionalnih kvalifikacija Direktiva 2005/36/ES uvodi zajednička načela osposobljavanja, gdje spada zajednički okvir za osposobljavanje i zajednička provjera osposobljenosti
2. Uslove za sprovođenje i pristup zajedničkim načelima osposobljavanja određuje Direktiva 2005/36/ES.

**IV. PRUŽANJE POVREMENIH ILI PRIVREMENIH USLUGA U CRNOJ GORI KOD**

**OBAVLJANJA REGULISANIH PROFESIJA**

**Opšta načela**

**Član 37**

1. Ponuđač usluga, koji je osnovan u državi ugovornici porijekla i koji pruža usluge u toj državi, može iste usluge u Crnoj Gori pružati povremeno ili privremeno, ako nijesu u suprotnosti sa propisima Crne Gore.
2. Ako profesija u državi ugovornici porijekla nije regulisana, ponuđač usluga može pružati te usluge u Crnoj Gori ako ih je u toj državi ugovornici porijekla pružao bar godinu dana u periodu od zadnjih deset godina. Navedene uslove ponuđač ne treba ispunjavati ako je u državi ugovornici porijekla regulisana profesija i osposobljavanje za tu profesiju, koje ponuđač ima.
3. Nadležni organ u postupku razmatranja prijave za povremeno odnosno privremeno pružanje usluga ocjenjuje prirodu obavljanja usluga za svaki slučaj posebno, pri čemu uzima u obzir prije svega trajanje, učestalost, redovitost i stalnost usluga.
4. Za ponuđača usluga važe isti propisi koji se odnose na njegove profesionalne kvalifikacije, način obavljanja profesije odnosno djelatnosti, etičku, stručnu i krivičnu, te materijalnu odgovornost, pokriće osiguranja ili druge načine ličnog ili kolektivnog osiguranja u vezi sa profesionalnom djelatnošću odnosno obavljanjem profesije, koji važe za stručnjake koji trajno obavljaju istu profesiju odnosno profesionalnu djelatnost.
5. Odredbe ovog poglavlja se odnose i na zahtjeve za djelimičan pristup za pružanje privremenih i povremenih usluga kod profesija odnosno profesionalnih djelatnosti koje mogu prouzrokovati ozbiljnu štetu za javno zdravlje ili bezbijednost i kao takvi su određeni u zakonu, te se ne priznaju po postupku iz čl. 31,35 ili 36 ovog zakona (u daljem tekstu: rizične usluge).

**Članstvo u strukovnim udruženjima ili komorama**

**Član 38**

Nadležni organ od ponuđača usluga sa sjedištem u drugoj državi ugovornici ne smije zahtijevati učlanjenje u strukovno udruženje ili komoru u Crnoj Gori, iako je taj uslov propisan za državljane Crne Gore, a može zahtijevati privremenu registraciju ako ponuđaču usluga to ne prouzrokuje dodatne troškove. Privremena registracija važi za vrijeme važenja prijave ponuđača.

**Prijava ponuđača usluga**

**Član 39**

1. Ponuđač usluga podnosi prijavu kod nadležnog organa prije prvog pružanja usluga u Crnoj Gori i svaki put kada se suštinski promijene njegove okolnosti za obavljanje usluga u skladu sa posebnim zakonom.
2. Ponuđač usluga prijavu iz stava 1 ovog člana može popuniti na obrascu kojeg je na internet stranici objavilo ministarstvo i uz prijavu dostaviti traženu dokumentaciju.
3. Prijava iz stava 1 ovog člana obuhvata lične podatke ponuđača usluga i to, njegovo lično ime, adresu stanovanja, pol, datum, mjesto i državu rođenja, državljanstvo i broj pasoša, naziv regulisane profesije koju obavlja ponuđač usluga, podatke o pokriću osiguranja ili drugim načinima ličnog ili kolektivnog osiguranja u vezi sa profesionalnom odgovornošću, te navođenje regulisane profesije odnosno djelatnosti koju ponuđač namjerava obavljati.
4. Nadležni organ od ponuđača usluga može zahtijevati da se uz prijavu dostave još i sljedeća dokumenta:
5. potvrda o državljanstvu ponuđača usluga;
6. potvrda da ponuđač usluga ispunjava uslove za pružanje usluga u skladu sa propisima države ugovornice porijekla i da mu pružanje tih usluga nije trajno ili privremeno zabranjeno;
7. dokaz o profesionalnim kvalifikacijama;
8. u slučaju iz člana 37 stav 2 ovog zakona dokazi da je ponuđač usluga obavljao takvu uslugu bar godinu dana u periodu od prethodnih deset godina;
9. dokaz o nekažnjavanju, odnosno dokaz da nije bilo privremenog odnosno trajnog oduzimanja prava za obavljanje profesije, u slučajevima profesija iz sigurnosnog sektora zdravstvenog sektora i za profesije povezane s obrazovanjem maloljetnjig lica, uključujući i brigu o djeci i predškolsko vaspitanje i obrazovanje kada to Crna Gora zatraži za svoje državljane;
10. odgovarajući dokaz da osoba posjeduje potreban nivo znanja crnogorskog jezika za potrebe obavljanja profesije u Crnoj Gori, u slučaju profesija koje mogu imati posledica na javno zdravlje i sigurnost primaoca usluga;
11. potvrda o prirodi i trajanju djelatnosti, koju izda nadležni organ ili organ države ugovornice sjedišta, za profesije koje se u skladu sa ovim zakonom priznaju na osnovu profesionalnog iskustva i za koje se prije prvog obavljanja usluga zahtijeva provjera iz člana 41 ovog zakona.
12. Nadležni organ može od ponuđača usluga zahtijevati dodatne informacije u vezi sa profesionalnim kvalifikacijama iz stava 4 ovog člana, ako takav dokaz zahtijeva i za državljane Crne Gore ili ako to zahtijevaju preovladavajući razlozi od opšteg interesa u vezi sa javnim zdravljem ili se zaštita korisnika usluga i informacija ne može pribaviti drugačije, te je profesija odnosno profesionalna djelatnost u pojedinim područjima države ugovornice različito regulisana.
13. Nadležni organ prijavljuje ponuđača usluga koji ispunjava propisane uslove. Prijava važi godinu dana, a nakon isteka ovog roka ponuđač, koji želi i dalje pružati povremene ili privremene usluge u Crnoj Gori, može je produžiti u skladu sa odredbama ovog člana.
14. Kao prijava po ovom članu smatra se i zahtjev za izdavanje kartice, podnesen za pružanje povremenih i privremenih usluga.

**Upotreba profesionalnog naziva kod pružanja usluga**

**Član 40**

1. Usluge se pružaju pod nazivom profesije države ugovornice porijekla ponuđača usluga. Ako u toj državi naziv profesije ne postoji, ponuđač usluga na jeziku države ugovornice porijekla navodi svoje formalne kvalifikacije. Ako se radi o profesijama, koje se priznaju na osnovu člana 35 ovog zakona, usluge se izuzetno pružaju pod nazivom regulisane profesije u Crnoj Gori.
2. Naziv profesije iz stava 1 ovog člana se navodi na jeziku države ugovornice porijekla, tako da ne dođe do zamjene naziva regulisane profesije odnosno profesionalne djelatnosti u Crnoj Gori.

**Provjeravanje ponuđača prije pružanja prve usluge**

**Član 41**

1. Nadležni organ može prije prvog pružanja rizičnih usluga provjeriti profesionalnu kvalifikaciju ponuđača usluga po postupku iz člana 22 ovog zakona. Ako nadležni organ utvrdi da ponuđač usluga ispunjava uslove, izdaje dozvolu na period od godinu dana.
2. Namjena prethodnog provjeravanja profesionalnih kvalifikacija je sprječavanje stvarne štete za zdravlje ili bezbjednost korisnika usluga zbog neodgovarajuće profesionalne kvalifikacije ponuđača, pri čemu provjeravanje ne smije prelaziti okvire koji su potrebni za postizanje navedene svrhe.

**Rokovi za prijavu**

**Član 42**

1. Nadležni organ u roku od jednog mjeseca nakon prijema prijave i svih dostavljenih dokumenata obavještava ponuđača usluga da se njegova profesionalna kvalifikacija neće provjeravati ili ga pozove da obavi provjeru osposobljenosti ili mu dozvoli obavljanje usluga.
2. Ako nadležni organ zbog osnovanih razloga ne može odlučiti u roku iz stava 1 ovog člana, o tome u istom roku obavještava ponuđača. Nadležni organ u roku od mjesec dana nakon obavještenja otklanja razloge kašnjenja i odlučuje u skladu sa stavom 1 ovog člana u roku od dodatna dva mjeseca.
3. Ako je razlika između profesionalne kvalifikacije ponuđača usluga i osposobljenosti, koja se zahtijeva u Crnoj Gori, tako velika da ugrožava javno zdravlje ili bezbijednost, nadležni organ ponuđaču omogućava da u određenom roku, sa provjerom profesionalne osposobljenosti, iskaže da je stekao nedostajuće znanje, vještine i kompetencije.
4. Nadležni organ izdaje ponuđaču usluga dozvolu za privremeno odnosno povremeno pružanje usluga u roku od mjesec dana od dana prijema dokaza o uspješno obavljenoj provjeri profesionalne osposobljenosti odnosno stečenog nedostajućeg znanja, vještina i kompetencija.
5. Ako nadležni organ ne odluči u roku iz st. 1, 2 i 3 ovog člana, istekom roka se smatra da je dozvola za privremeno odnosno povremeno pružanje usluga izdata i ponuđač može započeti pružanje usluga.
6. Kod priznavanja profesionalnih kvalifikacija po odredbama člana 41 i ovog člana, ponuđač pruža usluge pod nazivom regulisane profesije odnosno profesionalne djelatnosti, koji se upotrebljava u Crnoj Gori.

**Administrativna saradnja**

**Član 43**

Nadležni organ može kod opravdane sumnje zamoliti nadležne organe države ugovornice porijekla, da ga obavijeste o svim informacijama, povezanim sa zakonitošću osnivanja ponuđača usluga i odgovarajućeg pružanja njegovih usluga, kao i o disciplinskom postupku ili profesinalnom nekažnjavanju. Nadležni organ može nadležne organe države ugovornice porijekla zamoliti za informacije o programima obrazovanja, koje je prošao ponuđač usluga i to u takvom obimu da može ocijeniti značajne razlike, koje bi mogle naškoditi javnom zdravlju ili bezbijednosti.

**Podaci, saopšteni korisnicima usluga**

**Član 44**

1. Ponuđač usluga koji u Crnoj Gori pruža usluge na osnovu naziva profesije države ugovornice porijekla ili formalnih kvalifikacija ponuđača usluga, mora na zahtjev nadležnog organa odnosno korisnika usluga, korisnika usluga obavijestiti o:
   1. registru u koji je upisan, broju registracije ili o drugom načinu utvrđivanja identiteta u registru, ako je ponuđač usluga upisan u poslovni ili drugi registar;
   2. imenu i adresi nadležnog organa, koji je u državi ugovornici porijekla odobrio djelatnost;
   3. profesionalnom udruženju ili drugom organu kod kojeg je registrovan ponuđač usluga;
   4. nazivu profesije ili profesionalne djelatnosti odnosno profesionalnih kvalifikacija ponuđača usluga i državi ugovornici koja ih je dodijelila;
   5. identifikacionom broju za porez na dodatu vrijednost u skladu sa zakonom koji uređuje porez na dodatu vrijednost, ako izvođač usluga obavlja djelatnost, koja je predmet toga poreza;
   6. pokriću osiguranja ili drugim načinima ličnog ili kolektivnog osiguranja u vezi sa profesionalnom odgovornošću.
2. Korisnici usluga imaju protiv ponuđača usluga mogućnost žalbe u skladu sa zakonom koji uređuje zaštitu potrošača odnosno mogućnost sudske zaštite po opštim načelima obligacionog prava.

**V. EVROPSKA PROFESIONALNA KARTICA**

**Definicija i namjena**

**Član 45**

Evropska profesionalna kartica (u daljem tekstu: kartica) je elektronska potvrda koja dokazuje da stručnjak ispunjava sve uslove potrebne za privremeno ili povremeno pružanje usluga u državama ugovornicama ili za priznavanje profesionalnih kvalifikacija za trajno obavljanje regulisane profesije u državama ugovornicama.

**Zahtjev za izdavanje kartice**

**Član 46**

1. Zahtjev za izdavanje kartice može podnijeti stručnjak nadležnom organu, koji je profesionalne kvalifikacije stekao u Crnoj Gori ili je kvalifikovan i ispunjava sve uslove za obavljanje profesije u Crnoj Gori (u daljem tekstu: podnosilac zahtjeva za izdavanje kartice) i to za profesije za koje je uvedena.
2. Imalac profesionalne kvalifikacije može umjesto zahtjeva za karticu podnijeti zahtjev za priznavanje profesionalne kvalifikacije po postupku iz III ili IV poglavlja ovog zakona.
3. Zahtjev za izdavanje kartice se šalje preko elektronskog obrasca. Nadležni organ razmatra zahtjeve za izdavanje kartice, koji su dostavili stručnjaci iz stava 1 ovog člana i zahtjeve koje su preko sistema IMI poslale druge države ugovornice.
4. Pribavljanje kartice ne zamjenjuje prethodnu registraciju odnosno dozvolu, kada je takva registracija ili dozvola predviđena zakonom ili drugim propisom.
5. Ako pojedina profesija, za koju je predviđeno izdavanje kartice, nije regulisana, poslove nadležnog organa u vezi sa izdavanjem kartice obavlja kontakt centar iz člana 61 ovog zakona.

**Rad organa nakon prijema zahtjeva**

**Član 47**

1. Nadležni organ u roku od tri dana nakon prijema zahtjeva za izdavanje kartice potvrđuje njen prijem ili poziva podnosioca zahtjeva za izdavanje kartice na dopunu zahtjeva, ako ovaj ima nedostataka.
2. Nadležni organ provjerava da li je podnosilac zahtjeva za izdavanje kartice u Crnoj Gori zakonito osnovan i da li su sva dokumenta, izdata u Crnoj Gori, važeća i vjerodostojna. Ako postoji opravdana sumnja, nadležni organ se savjetuje sa organom koji je izdao dokumenta odnosno može od podnosioca zahtjeva za izdavanje kartice zahtijevati ovjerenu kopiju dokumenata.
3. Nadležni organ kod ponovnog zahtjeva za izdavanje kartice ne smije zahtijevati dokumenta, koja sistem IMI već sadrži i još su važeća.
4. Ovjerena kopija dokumenta se zahtijeva u skladu sa uslovima iz stava 1 i 2 člana 15 Uredbe 2015/983.

**Odlučivanje o izdavanju kartice za privremeno odnosno povremeno pružanje usluga u državi ugovornici domaćinu**

**Član 48**

1. Karticu za pružanje privremenih ili povremenih usluga u državi ugovornici domaćinu izdaje nadležni organ Crne Gore u čijoj nadležnosti je regulisana profesija.
2. Nadležni organ Crne Gore izdaje karticu za privremeno ili povremeno pružanje usluga najkasnije u roku od 15 dana od prijema potpunog zahtjeva. Karticu šalje podnosiocu zahtjeva za izdavanje kartice i o tome obavještava nadležni organ države ugovornice domaćina.
3. Ako nadležni organ o zahtjevu ne odluči u roku iz stava 2 ovog člana, podnosilac zahtjeva za izdavanje kartice ima pravo žalbe odnosno pravo na upravni spor u skladu sa članom 17 ovog zakona.
4. Kartica važi 18 mjeseci od dana izdavanja. Ako imalac kartice želi usluge pružati i nakon isteka ovog perioda, o tome obavještava nadležni organ, koji nakon izvršene provjere ispunjavanja uslova, produžava njenu važnost za još 18 mjeseci. Imalac kartice je dužan obavijestiti o svakoj promjeni okolnosti koje utiču na njegovo pravo na pružanje usluga. Nadležni organ promijenjenu karticu šalje nadležnim organima država ugovornica domaćina.
5. Zahtjev za izmjenu kartice podnosi imalac kartice za pružanje usluga u drugim državama ugovornicama, za koje mu kartica još nije izdata. Nadležni organ prilagođenu karticu šalje predmetnim državama ugovornicama domaćinima.

**Pripremne djelatnosti u vezi sa izdavanjem kartice za trajno obavljanje profesije ili**

**pružanje rizičnih usluga u državi ugovornici domaćinu**

**Član 49**

1. Ako podnosilac zahtjeva za izdavanje kartice podnese zahtjev za trajno obavljanje profesije ili za pružanje rizičnih usluga u državi ugovornici domaćinu, nadležni organ Crne Gore sprovodi pripremne djelatnosti i zahtjev šalje nadležnom organu države ugovornice domaćina.
2. Nadležni organ u roku od jednog mjeseca od podnošenja zahtjeva za izdavanje kartice iz stava 1 ovog člana provjerava vjerodostojnost i važenje dokumenata u sistemu IMI. Rok počinje teći od dana potpunog zahtjeva odnosno nakon isteka tri dana, ako dopuna nije bila zahtijevana.
3. Nadležni organ zahtjev odmah nakon isteka roka iz stava 3 ovog člana šalje nadležnom organu države ugovornice domaćina i istovremeno o tome obavještava podnosioca zahtjeva za izdavanje kartice.
4. Ako nadležni organ ne izvrši pripremne djelatnosti u roku iz st. 2 i 3 ovog člana, podnosilac zahtjeva za izdavanje kartice ima pravo žalbe odnosno pravo na upravni spor u skladu sa članom 17 ovog zakona.

**Razmatranje zahtjeva za izdavanje kartice za trajno obavljanje profesije ili pružanje rizičnih usluga iz drugih država ugovornica**

**Član 50**

1. Zahtjevi za izdavanje kartice za trajno obavljanje profesije ili pružanje rizičnih usluga, primljenih preko sistema IMI iz drugih država ugovornica, razmatraju se kao zahtjevi za priznavanje profesionalnih kvalifikacija u skladu sa ovim zakonom.
2. Nadležni organ odlučuje o izdavanju kartice u roku od mjesec dana od prijema zahtjeva od države ugovornice porijekla za priznavanje profesije odnosno profesionalne djelatnosti iz člana 30, 35 i 36 ovog zakona.
3. Ako je podnesen zahtjev za trajno obavljanje profesije ili privremeno ili povremeno pružanje rizičnih usluga ili ako nadležni organ utvrdi da će biti potrebne dopunske mjere za priznavanje profesionalne kvalifikacije, u roku od dva mjeseca odlučuje o izdavanju kartice odnosno u istom roku odlučuje o uvođenju dopunskih mjera.
4. Nadležni organ može od države ugovornice porijekla zahtijevati da mu najkasnije u roku od deset radnih dana pošalje dodatne informacije ili dostavi ovjerenu kopiju dokaza, pri čemu mora uzeti u obzir rokove za odlučivanje iz st. 2 i 3 ovog člana.
5. Ako nadležni organ ne primi zahtijevane podatke ili dokaze, koje zahtijeva u skladu sa ovim zakonom i drugim propisima, od države ugovornice porijekla ili podnosioca zahtjeva za izdavanje kartice, odbija zahtjerv za izdavanje kartice.
6. Ako nadležni organ ne odluči o izdavanju kartice ili uvođenju dopunskih mjera u rokovima iz st. 3 i 4 ovog člana, kartica je izdata i preko sistema IMI se automatski šalje podnosiocu zahtjeva za izdavanje kartice.
7. Rok za odlučivanje iz st. 2 i 3 ovog člana se može produžiti za najviše 14 dana ako je to neophodno zbog zahtjevnosti postupka. O produženju roka nadležni organ izdaje rješenje u kojem navodi razloge za odluku.
8. Podnosilac zahtjeva za izdavanje kartice ima protiv rješenja o odbijanju zahtjeva za izdavanja kartice mogućnost žalbe ili upravnog spora u skladu sa članom 17 ovog zakona.

**Evidencija imalaca kartice**

**Član 51**

1. Za provjeravanje prava imalaca kartice za obavljanje profesije za koju je bila izdata kartica, nadležni organ ima pravo pristupa podacima o imaocima kartice u sistemu IMI u skladu sa Uredbom br. 1024/2012 o administrativnoj saradnji preko informacionog sistema za unutrašnje tržište i odredbama ovog zakona.
2. Podaci o imaocima kartice iz stava 1 ovog člana obuhvataju lično ime, datum i mjesto rođenja, profesiju, formalne kvalifikacije, uključene nadležne organe, broj kartice, bezbjednosne zahtjeve i navođenje važeće lične karte ili pasoša. Podaci o stečenim profesionalnim iskustvima ili obavljenim dopunskim mjerama imalaca kartica, uključuju se u sistem IMI.
3. Lični podaci u sistemu IMI smiju se obrađivati dok je to neophodno za postupak priznavanja i za dokazivanje priznanja ili prijenosa prijave privremenog ili povremenog pružanja usluga u skladu sa članom 14 Uredbe br. 1024/2012 o administrativnoj saradnji preko informacionog sistema za unutrašnje tržište. Imalac kartice može bilo kada zahtijevati ispravku netačnih ili nepotpunih podataka, brisanje ili blokadu njegovih podataka u sistemu IMI. Imaoca o ovom pravu obavještava nadležni organ prilikom izdavanja kartice i zatim svake dvije godine.
4. Ako imalac kartice zamoli za brisanje podataka iz sistema IMI, povezanih sa karticom, izdatom za trajno obavljanje profesije ili privremeno odnosno povremeno pružanjem rizičnih usluga iz stava 3 ovog člana, nadležni organ imaocu profesionalne kvalifikacije izdaje dokaz o priznavanju njegove profesionalne kvalifikacije i opoziva karticu.
5. Nadležni organ obezbjeđuje da svako može, bilo kada, provjeriti vjerodostojnost i važenje kartice, koju dostavlja imalac kartice.

**Podaci o zabrani obavljanja profesije**

**Član 52**

1. Organ koji je imaocu kartice izrekao zaštitnu mjeru zabrane obavljanja profesije ili disciplinsku odnosno drugu mjeru, koja mu zabranjuje ili ograničava obavljanje profesije, o tome odmah obavještava nadležni organ za pojedinu profesiju.
2. Nadležni organ u sistem IMI unosi podatke o izrečenoj mjeri iz stava 1 ovog člana i o tome obavještava i imaoca kartice.
3. Podatak iz stava 2 ovog člana se briše iz sistema IMI kada istekne period za koji je imaocu kartice bila
4. Podatak iz stava 1 ovog člana sadrži:
5. lično ime, adresu stanovanja, datum i mjesto rođenja stručnjaka;
6. predmetnu profesiju odnosno profesionalnu djelatnost;
7. podatak o sudu ili drugom organu, koji je donio odluku o ograničenju ili zabrani;
8. obim ograničenja ili zabranu, te
9. period za koji važi ograničenje ili zabrana.

**Zaštita ličnih podataka**

**Član 53**

1. Pristip podacima u sistemu IMI ima nadležni organ, koji odlučuje o izdavanju kartice. Za obradu podataka, sadržanih u evidencijama, primjenjuju se odredbe posebnog zakona koji uređuje zaštitu ličnih podataka.
2. Za pristup podacima iz stava 1 ovog člana primjenjuju se uslovi i odredbe Uredbe br. 1024/2012 o administrativnoj saradnji preko informacijskog sistema za unutrašnje tržište. Nadležni organ imaoca kartice, na njegov zahtjev, obavještava o podacima u sistemu IMI, koji se odnose na njega.

**VI. PRIZNAVANJE PROFESIONALNIH KVALIFIKACIJA STEČENIH U TREĆIM ZEMLJAMA**

**Primjena**

**Član 54**

1. Na postupak priznavanja profesionalnih kvalifikacija stečenih u trećim zemljama na odgovarajući način primjenjuju se odredbe poglavlja III ovog zakona.
2. Na priznavanje profesionalnih kvalifikacija stečenih u trećim zemljama ne primjenjuju se odredbe iz člana 35 ovog zakona.
3. Dodatni uslovi za priznavanje profesionalnih kvalifikacija stečenih u trećim zemljama i način ispunjavanja tih uslova, kao i detaljniji postupak priznavanja profesionalnih kvalifikacija stečenih u trećim zemljama mogu se regulisati posebnim zakonom ili podzakonskim aktom.

**Pristup obavljanja regulisane profesije**

**Član 55**

Nadležni organ može dopustiti pristup regulisanoj profesiji i bavljenje tom profesijom pod istim uslovima koji se primjenjuju na državljane Crne Gore i to podnosicu zahtjeva koji:

* je stekao profesionalnu kvalifikaciju u trećoj državi i
* ima tri godine profesionalnog iskustva u određenoj profesiji na području države ugovornice koja je priznala profesionalnu kvalifikaciju stečenu u trećoj državi u skladu sa minimalnim uslovima osposobljavanja, a što dokazuje potvrdom izdatom u državi ugovornici.

**Postupak priznavanja**

**Član 56**

1. U postupku priznavanja profesionalnih kvalifikacija stečenih u trećim zemljama, nadležni organ je dužan da traži mišljenje nadležne obrazovne ustanove u Crnoj Gori o stečenom obrazovanju i ishodima učenja podnosioca zahtjeva, pri čemu će nadležna obrazovna ustanova izvršiti upoređivanje programa obrazovanja ustanove u kojoj je podnosilac zahtjeva stekao svoje formalne kvalifikacije u trećoj državi sa programom obrazovanja koji se zahtijeva za istu profesiju na istom nivou obrazovanja Crnoj Gori.
2. Pod nadležnom obrazovnom ustanovom iz stava 1 ovog člana smatra se ustanova visokog obrazovanja u skladu sa propisima kojima se uređuje visoko obrazovanje u Crnoj Gori, odnosno odgovarajuća srednjoškolska ustanova u skladu sa propisima kojima se uređuje srednješkolsko obrazovanje u Crnoj Gori.
3. Mišljenje iz stava 1 ovog člana nije obavezujuće za nadležni organ u postupku priznavanja profesionalnih kvalifikacija.
4. Ako se prilikom upoređivanja programa obrazovanja iz stave 1 ovog člana utvrdi bitno različit sadržaj prema odredbama ovog zakona, podnosilac zahtjeva ima pravo izbora dopunske mjere u skladu sa ovim zakonom osim u slučajevima propisanim ovim zakonom kada to pravo nema.
5. Izbor dopunske mjere iz stave 4 ovog člana moguće je samo prilikom prvog izbora dopunske mjere.
6. U slučaju da je kandidat izabrao provjeru osposobljenosti i iz drugog puta nema uspješan rezultat provjere osoposobljenosti u zadatom roku, sledeća dopunska mjera koja mu se može odrediti je period prilagođavanja u trajanju koje može biti i duže od trajanja mjere iz člana 26 ovog zakona, ali najviše do tri godine od dana donošenja privremenog rješenja.
7. U slučaju kad nadležni organ utvrdi da postoje bitne razlike u profesionalnim kvalifikacijama podnosioca zahjeva koje se ne mogu nadoknaditi sprovođenjem dopunskih mjera iz člana 26 ovog zakona, odbiće zahtjev za priznavanje profesionalne kvalifikacije.
8. Za podnosioce zahtjeva iz stave 4 ovog člana koji zbog opravdanih razloga nijesu u mogućnosti da dostave potrebnu dokumentaciju kojom dokazuju profesionalnu kvalifikaciju, nadležni organ sprovešće vrednovanje predhodno stečenih kompetencija.

**VII. ADMINISTRATIVNA SARADNJA I OBAVJEŠTAVANJE**

**Saradnja nadležnih organa**

**Član 57**

1. Nadležni organi moraju obezbijediti tajnost razmijenjenih podataka i u svom radu poštovati posebne propise o zaštiti ličnih podataka.
2. Nadležni organi razmjenjuju podatke sa nadležnim organima u državama ugovornicama o usvojenim disciplinskim mjerama ili krivičnim sankcijama odnosno drugim mjerama na osnovu kojih je stručnjaku zabranjeno ili ograničeno obavljanje profesije. Nadležni organ obavještava nadležne organe države ugovornice domaćina o konačnim odnosno pravosnažnim odlukama protiv imaoca kartice.
3. Razmjena podataka obuhvata sljedeće podatke stručnjaka odnosno ponuđača usluga: lično ime, datum i mjesto rođenja, država osnivanja, telefonski broj, e-adresa, adresa (država, regija, mjesto, poštanski broj, ulica i kućni broj), podaci o profesiji i nazivu profesije, državljanstvo, podaci o obavljanju profesije odnosno djelatnosti, podaci o osposobljavanju, podaci o članstvu u udruženjima i upisima u registar, podaci o radnom iskustvu, podaci o poslovima koje obavlja kod poslodavca, podaci o osiguranju odnosno finansijskoj garanciji, podaci u vezi sa informacijama koje je ponuđač usluga garantovao korisnicima, podaci o zastupnicima, podaci o odlukama u vezi sa platnom nesposobnošću ili stečajem i podaci o dostavljenim dokazima.
4. Nadležni organ koristi one podatke iz stava 3 ovog člana koji su potrebni za obradu pojedinog slučaja.
5. Za razmjenu podataka u skladu sa ovim članom nadležni organ koristi sistem IMI.

**Nacionalni koordinator**

**Član 58**

1. Ministarstvo određuje lica koja će obavljati psolove nacionalnog koordinatora (u daljem tekstu: koordinator).
2. Zadaci koordinatora su:
3. podsticanje jedinstvenog korišćenja i spovođenja ovog zakona za sve regulisane profesije odnosno profesionalne djelatnosti na koje se odnose;
4. sakupljanje i pribavljanje podataka, koji se odnose na sprovođenje/primjenu/ ovog zakona, pogotovo podataka o uslovima za pristup do regulisanih profesija u državama ugovornicama;
5. razmatranje prijedloga za zajedničke kompetencijske okvire za osposobljavanje i zajedničke provjere osposobljenosti;
6. razmjena informacija i dobre prakse između država članica u području trajnog profesionalnog razvoja u regulisanim profesijama u skladu sa ovim zakonom.
7. razmjena informacija i dobre prakse u primjeni dopunskih mjera propisanih ovim zakonom.
8. Koordinatori kod sprovođenja zadataka iz stava 1 tačke 2 ovog člana sarađuju sa kontakt centrima iz člana 61 ovog zakona.

**Mehanizam upozoravanja**

**Član 59**

1. Nadležni organi obavještavaju nadležne organe svih drugih država ugovornica o stručnjaku kojem su sudovi ili drugi odgovarajući organi ograničili ili zabranili obavljanje regulisane profesije ili profesionalne djelatnosti u cjelini ili djelimično na teritoriji Crne Gore, i kada se radi o privremenoj zabrani:
2. za profesiju doktor medicine, doktor medicine specijalista, diplomirana medicinska sestra, doktor stomatologije, doktor stomatologije specijalista, veterinar, diplomirana babica, magistar farmacija, koji ispunjavaju uslove na osnovu minimalnih uslova osposobljavanja.
3. za druge stručnjake koji obavljaju regulisanu profesiju ili profesionalnu djelatnost koje utiču na bezbjednost pacijenata, ako obavljaju profesiju, koja je regulisana u Crnoj Gori;
4. za stručnjake koji obavljaju regulisane profesije ili profesionalne djelatnosti povezane sa obrazovanjem maloljetnika, uključujući predškolsko vaspitanje i zaštitu, ako obavljaju profesiju, koja je regulisana u Crnoj Gori.
5. Nadležni organi šalju podatke iz člana 52 stav 4 ovog zakona u formi upozorenja preko sistema IMI najkasnije u roku od tri dana od dana konačne odnosno pravosnažne odluke, koja stručnjaku ograničava ili zabranjuje obavljanje regulisane profesije odnosno profesionalnih djelatnosti u cjelini ili djelimično.
6. Sud koji je izrekao presudu o ograničenju ili zabrani obavljanja regulisane profesije odnosno profesionalnih djelatnosti u cjelini ili djelimično, odmah nakon njene izvršnosti, o tome obavještava ministarstvo.
7. Ministarstvo, najkasnije u roku od tri dana od prijema presude, upozorenjem preko sistema IMI obavještava nadležne organe svih država ugovornica o stručnjaku koji je podnio zahtjev za priznavanje kvalifikacija u skladu sa ovim zakonom i za koga je pravosnažnom presudom utvrđeno da su dokazi o profesionalnim kvalifikacijama falsifikovani.
8. Nadležni organ odmah obavještava nadležne organe svih država ugovornica o prestanku zabrane ili ograničenja iz prvog stava ovog člana, zaključno sa datumom prestanka i izmjene datuma o zabrani ili ograničenju obavljanja regulisane profesije odnosno profesionalnih djelatnosti.
9. Nadležni organ o izdatom obavještenju iz stave 1 ovog člana obavještava stručnjaka. Ako je stručnjaku zbog pogrešnog upozorenja bila prouzrokovana šteta, ima pravo na naknadu štete u skladu sa posebnim zakonom.
10. Podaci u vezi sa upozorenjem mogu se u sistemu IMI obrađivati samo dok su važeći. Upozorenja se brišu najkasnije u roku od tri dana od dana prijema obavještenja o prekidu ili nakon isteka zabrane ili ograničenja iz stava 1 ovog člana.

**Objava i pristup informacijama**

**Član 60**

1. Kod jedinstvene kontakt tačke su dostupne sljedeće informacije, koje se redovno ažuriraju:
2. spisak regulisanih profesija u Crnoj Gori, zaključno sa podacima nadležnih organa za svaku regulisanu profesiju i kontakt centrom iz člana 61 ovog zakona;
3. spisak profesija za koja je na raspolaganju kartica, zajedno sa troškovima koje moraju izmiriti stručnjaci i organi nadležni za izdavanje kartica;
4. spisak profesija za koje Crna Gora, na osnovu zakona i drugih propisa, primjenjuje provjeravanje ponuđača prije prvog obavljanja usluga iz člana 41 ovog zakona;
5. spisak regulisanih profesije i osposobljavanja, te osposobljavanje sa posebnom strukturom iz člana 23 tačka 3 alineja 2 ovog zakona;
6. zahtjeve i postupke kod privremenog ili trajnog obavljanja regulisane profesije u Crnoj Gori, zajedno sa zahtjevima koji se odnose na znanje jezika i troškove, koje moraju izmiriti stručnjaci i dokumenta, koja moraju dostaviti nadležnim organima;
7. opis postupka žalbe na usvojene odluke nadležnih organa na osnovu ovog i drugih zakona.
8. Nadležni organ bez odlaganja, a najkasnije u roku od 15 dana, odgovora na pitanja poslata preko jedinstvene kontakt tačke.

**Kontakt centar**

**Član 61**

1. Kontakt centar za priznavanje profesionalnih kvalifikacija (u daljem tekstu: kontakt centar) državljanima i sličnim centrima drugih država ugovornica obezbjeđuje informacije o postupcima za priznavanje profesionalnih kvalifikacija iz ovog zakona, zaključno sa informacijama o zakonodavstvu koje uređuje profesije i obavljanje navedenih profesija, zakonodavstvu iz oblasti socijalne zaštite i po potrebi o etičkim pravilima.
2. Poslove kontakt centra iz stava 1 ovog člana obavlja Ministarstvo.
3. Kontakt centar državljanima iz člana 2 ovog zakona po potrebi, u saradnji sa sličnim centrom u državi ugovornici porijekla, nadležnim organima i jedinstvenom kontakt tačkom, pomaže kod ostvarivanja prava koja imaju na osnovu ovog zakona.
4. Nadležni organ sarađuje sa kontakt centrom u državi ugovornici domaćinu i po potrebi u državi ugovornici porijekla, te mu na njegov zahtjev obezbjeđuje sve značajne informacije o pojedinim slučajevima, pri čemu uvažava propise koji uređuju zaštitu ličnih podataka.

**Troškovi postupka**

**Član 62**

1. U postupku priznavanja profesionalne kvalifikacije za obavljanje regulisane profesije primjenjuju se odredbe Zakona o upravnom postupku koji se odnose na skraćeni postupak, a kojim zakonom nije drukčije uređeno.
2. Naknada za troškove nastale u postupku priznavanja iz stava 1 ovog člana utvrđuje se u skladu sa odredbama Zakona o administartivnim taksama.

**VIII. PRELAZNE I ZAVRŠNE ODREDBE**

**Usklađenost propisa**

**Član 63**

Nadležni organi svoje sektorske propise kojima se uređuju regulisane profesije obuhvaćene automatskim priznavanjem profesionalnih kvalifikacija treba da se usklade sa odredbama ovog zakona prije ulaska Crne Gore u Evropsku Uniju.

**Rok za donošenje liste**

**Član 64**

Akt o Listi regulisanih profesija i nadležnih organa donijeće se u roku od godinu dana od dana stupanja na snagu ovog zakona.

**Podzakonski propisi**

**Član 65**

1. Propisi za sprovođenje ovog zakona donijeće se u roku od godinu dana od dana stupanja na snagu ovog zakona.
2. Liste djelatnosti iz spiskova I II i III za priznavanje profesionalnog iskustva donijeće se u roku od godinu dana od dana stupanju na snagu ovog zakona.

**Prestanak važnosti**

**Član 66**

Danom stupanja na snagu ovog zakona prestaje da važi Zakon o priznavanju inostranih kvaliufikacija za obavljanje regulisane profesije (“Službeni list CG”,broj 18/11) i primjena odredaba Zakona o nacionbalnim strručnim kvalifikacijama (“Službeni list CG”,br. 80/08,14/09 i 40/16) i odredaba Zakona o priznavanju inostranih obrazovnih isprava i izjednačavanju kvalifikacija (“Službeni list CG”,broj 57/11 I 42/16) koje se odnose na priznavanje inostranih obrazovnih isprava o stečenom srednjem,odnosno visokom obrazovanju za obavljanje regulisanih profesija.

**Započeti postupak priznavanja profesionalnih kvalifikacija**

**Član 67**

Postupak priznavanja profesionalnih kvalifikacija, započet prije stupanja na snagu ovog zakona završiće se po propisima po kojima je započet.

**Nacionalni kordinator**

**Član 68**

Ministar nadležan za poslove rada odrediće lica koja će obavljati poslove nacionalnog koordinatora najkasnije do ulaska Crne Gore u Evropsku uniji.

**Član 69**

Ukoliko ovim zakonom nije drukčije propisano, na sve postupke iz ovog zakona koji se odnose na upravni postupak, primjenjuju se odredbe posebnog propisa kojim se uređuje upravniu postupak.

**Član 70**

Ukoliko ovim zakonom nije drukčije propisano, na sve postupke iz ovog zakona koji se odnose na elektronske postupke, primjenjujuu se odredbe posebnog propisa kojim se uređuje elektronska uprava.

**Stupanje na snagu**

**Član 71**

Ovaj zakon stupa na snagu  osmog dana od dana objavljivana u ,,Službenom listu” Crne Gore, a primjenjivaće se danom pristupanja Crne Gore  Evropskoj  uniji.

**\*Ovim se Zakonom u pravni poredak Crne Gore prenose:**

**1. Direktiva Evropskog parlamenta i Savjeta 2005/36/ES od 7 septembra 2005. godine o priznavanju profesionalnih kvalifikacija (SL L br. 255 od 30.9.2005., str. 22), zadnji put izmijenjeno Direktivom 2013/55/EU Evropskog parlamenta i Savjeta od 20. novembra 2013.godine. O izmjeni Direktive 2005/36/ES o priznavanju profesionalnih kvalifikacija i Uredbe (EU) br. 1024/2012 o administrativnoj saradnji preko informacionog sistema za unutrašnje tržište (uredba IMI) (SL L br. 354 od 28.12.2013., str. 132; u daljem tekstu: Direktiva 2005/36/ES);**

**2. Direktiva 2011/98/EU Evropskog parlamenta i Savjeta od 13. decembra 2011. godine o jedinstvenom postupku razmatranja zahtjeva za jedinstvenu dozvolu za državljane trećih država za boravak i rad na teritoriji države članice, te o zajedničkom nizu prava za radnike iz trećih država, koji zakonito borave u državi članici (SL L br. 343 od 23.12.2011., str. 1);**

**3. Direktiva 2011/95/EU Evropskog parlamenta i Savjeta od 13. decembra 2011. o standardima koji se odnose na uslove koje moraju ispuniti državljani trećih država ili lica bez državljanstva, da imaju pravo na međunarodnu zaštitu, imajući u vidu jedinstveni status izbjeglica ili lica koja imaju pravo supsidijarne zaštite i imajući u vidu sadržaj te zaštite (preinačenje) (SL L br. 337 od 20.12.2011., str. 9);**

**4. Direktiva Savjeta 2009/50/ES od 25. maja 2009. o uslovima za ulazak i boravak državljana trećih država u svrhu visoko kvalifikovanog zapošljavanja (SL L br. 155 od 18.6.2009., str. 17);**

**5. Direktiva Evropskog parlamenta i Savjeta 2004/38/ES od 29.aprila 2004. o pravima državljana Unije i članova njihovih porodica na slobodno kretanje i boravak na teritoriji država članica, koji prati Uredbu (EGS) br. 1612/68 i poništenje Direktive 64/221/EGS, 68/360/EGS, 72/194/EGS, 73/148/EGS, 75/34/EGS, 75/35/EGS, 90/364/EGS, 90/365/EGS in 93/96/EGS (SL L br. 158 od 30. 4. 2004, str. 77);**

**6. Direktiva Savjeta 2003/109/ES od 25. novembra 2003. o statusu državljana trećih država, koji su rezidenti na duže vrijeme (SL L br. 16 od 23.1.2004., str. 44), zadnji put izmijenjeno Direktivom 2011/51/EU Evropskog parlamenta i Savjeta od 11. maja 2011. o izmjenama Direktive Savjeta 2003/109/ES, da se proširi područje njene primjene na imaoce prava na međunarodnu zaštitu (SL L br. 132 od 19.5.2011., str. 1).**

\*Uredba br 1024/2012 o adminsitrativnoj saradnji preko innformacionog sistema za unuutrašnje tržište